Pēdējās nedēļās Latvijā arvien aktīvāk sociālajos tīklos kļuvusi balsošana par Nacionalās basketbola asociācijas (NBA) kluba Ņujorkas "Knicks" latvieti Kristapu Porziņģi, kuru nācija ļoti vēlas redzēt NBA Zvaigžņu spēlē.

Porziņģis pērna gada nogalē skaļi ienāca NBA, kas lika sarosīties Latvijas sabiedrībai un kārtējo reizi mesties iekšā balsošanas jezgā. Savulaik Latvija ar savu aktivitāti palīdzēja Nacionālās hokeja līgas (NHL) Zvaigžņu spēlēs līdzjutēju balsojumos uzvarēt Sandim Ozoliņam un Zemgum Girgensonam, bet NBA balsošanā Andris Biedriņš guva neredzētu atsaucību, lai gan piekāpās citu slavenību priekšā.

2016. gada NBA Zvaigžņu spēles līdzjutēju balsojums sākās 10.decembrī, un pirmajos "starpfinišos" Porziņģis nebija starp līderiem, kas lika nedaudz sašust Latvijas līdzjutējiem. Tāpēc pēdējās nedēļās daudzas Latvijas slavenības sāka aktīvi aģitēt balsot par Porziņģi, izmantojot tēmturi "#NBAvote Kristaps Porziņģis". Lielajā Porziņģa iebalsošanas mānijai piebiedrojās ne tikai citu sporta veidu pārstāvji, bet pat valsts augstākās amatpersonas.

Neliels misēklis ar balsošanu sākotnēji gadījās Rīgas mēram Nilam Ušakovam, kurš, visticamāk, nebija iepazinies ar balsošanas nosacījumiem, tāpēc sociālajos tīklos pirmo aicinājumu bija noformulējis nepareizi. Vēlāk Rīgas mērs kļūmi laboja un ierakstīja NBA līdzjutēju balsošanas noteikumiem atbilstošu "tvītu".

To, vai nācijai izdosies iebalsot Porziņģi Zvaigžņu spēles pamatpieciniekā, Latvija uzzinās 19. janvārī, kad NBA paziņos galējos rezultātus. Savukārt NBA Zvaigžņu spēle, kurā Porziņģis varētu piedalīties, notiks 14. februārī Toronto.

The names of everyone who has not voted for Porzingis are now being compiled and will be published in Latvijas Vestnesis.— Mike Collier (@mikskoljers) January 14, 2016